
Komiteto patobulintas projektas

LIETUVOS RESPUBLIKOS
VALSTYBĖS SPECIALIŲJŲ GARANTIJŲ DĖL EKSPORTO KREDITO DRAUDIMO
ĮSTATYMAS

2011 m.                                 d. Nr. 
Vilnius

1 straipsnis. Įstatymo paskirtis
Šis įstatymas reglamentuoja valstybės specialiųjų garantijų teikimą eksporto kredito draudėjams, sudariusiems eksporto kredito draudimo sutartis su eksporto kredito draudimo įmonėmis. 

2 straipsnis. Pagrindinės šio įstatymo sąvokos
1. Eksporto kreditas – pagal prekių pirkimo–pardavimo ir (arba) paslaugų teikimo, ir (arba) darbų atlikimo sutartis pirkėjo (pirkėjų) mokėtinos piniginės lėšos, kai jų mokėjimo terminas nustatomas pirkėjui (pirkėjams) įsipareigojus atsiskaityti sutartyje nustatytomis sąlygomis.
2. Eksporto kredito draudėjas (toliau – draudėjas) – fizinis arba juridinis asmuo, parduodantis prekes ir (arba) paslaugas, ir (arba) darbus už Lietuvos Respublikos ribų ir su eksporto kredito draudimo įmone sudaręs  draudimo sutartį.
3. Eksporto kredito draudimo įmonė (toliau – draudimo įmonė) – Lietuvos Respublikos draudimo įstatymo (toliau – Draudimo įstatymas) nustatyta tvarka draudimo veiklos licenciją gavusi Lietuvos Respublikos įstatymų nustatyta tvarka įsteigta draudimo įmonė (akcinė bendrovė, uždaroji akcinė bendrovė ar Europos bendrovė (Societas Europaea), steigimosi teisę ir (arba) teisę teikti paslaugas įgyvendinanti kitų Europos ekonominės erdvės valstybių draudimo įmonė ir Draudimo įstatymo nustatyta tvarka draudimo veiklos leidimą gavęs Lietuvos Respublikoje įsteigtas užsienio valstybės draudimo įmonės filialas, turintys teisę vykdyti eksporto kredito draudimo veiklą, turintys investicinį kredito reitingą ir su eksporto kredito draudėjais sudarantys draudimo sutartis. 
4. Investicinis kredito reitingas – tarptautinių reitingų agentūrų suteiktas kredito reitingas, ne žemesnis kaip Baa3 (Moody’s) ir (arba) BBB (Standard&Poor’s), ir (arba) BBB (Fitch Ratings).
5. Laikinai nedraudžiama eksporto kredito rizika – tam tikrą laiką privačių eksporto kredito draudimo įmonių neprisiimama draudimo rizika, susijusi su pirkėjais iš Europos Sąjungos valstybių narių ir iš šalių, kurios yra Ekonominio bendradarbiavimo ir plėtros organizacijos narės.
6.  Mokėjimo terminas – eksporto kredito draudėjo ir pirkėjo sutartyje nustatytas terminas, iki kurio turi būti sumokėta (atlyginta) už parduotas prekes ir (arba) suteiktas paslaugas, ir (arba) atliktus darbus.
7. Nedraudžiama eksporto kredito rizika – privačių eksporto kredito draudimo įmonių neprisiimama draudimo rizika, susijusi su pirkėjais ne iš Europos Sąjungos valstybių narių ir iš šalių, kurios nėra Ekonominio bendradarbiavimo ir plėtros organizacijos narės.
8. Pirkėjas – ne Lietuvos Respublikos juridinių asmenų registre registruotas ūkio subjektas, su kuriuo eksporto kredito draudėjas yra sudaręs prekių pirkimo–pardavimo ir (arba) paslaugų teikimo, ir (arba) darbų atlikimo sutartį, kurioje nustatytas mokėjimo terminas.
9. Pirkėjo kredito draudimo limitas (komercinis kredito limitas) – didžiausia eksporto kredito draudimo įmonės nustatyta pirkėjo skolų suma. 
10. Pirkėjo skola – pirkėjo piniginė prievolė eksporto kredito draudėjui, kurią pirkėjas privalo įvykdyti pirkimo–pardavimo ir (arba) paslaugų teikimo, ir (arba) darbų atlikimo sutartyje nustatyta tvarka ir sąlygomis.
11. Sprendimas dėl pirkėjo kredito draudimo limito – eksporto kredito draudimo įmonės išduodamas dokumentas, kuriame nurodomas pirkėjo kredito draudimo limitas. 
12. Valstybės garantuojama garantijų institucija (toliau – garantijų institucija) – Lietuvos Respublikos Vyriausybės (toliau – Vyriausybė) įsteigtas juridinis asmuo, kuris pagal savo išduotą garantiją, pirkėjui neatsiskaičius su eksporto kredito draudėju sutartyje nustatytais terminais, užtikrina draudėjui pirkėjo skolos dalies sumokėjimą ir už kurio įsipareigojimų įvykdymą garantuoja valstybė.
13. Valstybės remiamas eksporto kredito draudimas – eksporto kredito draudimo veikla ir valstybės specialiųjų garantijų administravimas, kai valstybė, suteikdama eksporto kredito draudėjui valstybės specialiąją garantiją, perima dalį pirkėjo skolos rizikos.
14. Valstybės specialioji garantija (papildomas kredito limitas) (toliau – garantija) – valstybės turtinis įsipareigojimas sumokėti eksporto kredito draudėjui pirkėjo skolos dalį, pirkėjui neatsiskaičius su draudėju sutartyje nustatytais terminais. 
15. Valstybės specialioji garantija už garantijų instituciją – valstybės turtinis įsipareigojimas įvykdyti garantijų institucijos įsipareigojimus, jeigu garantijų institucija neįvykdo arba įvykdo ne visus savo išduotoje garantijoje nustatytus įsipareigojimus.
16. Valstybės specialiųjų garantijų administravimo sutartis (toliau – administravimo  sutartis) – eksporto kredito  draudimo įmonės ir valstybės garantuojamos garantijų institucijos sutartis, kurioje nustatyta paraiškų suteikti valstybės specialiąją garantiją teikimo draudimo įmonėms ir paraiškų perdavimo garantijų institucijai tvarka, tų paraiškų administravimo tvarka, mokesčio už garantiją dydis, jei pirkėjas neatsiskaito su eksporto kredito draudėju sutartyje nustatytais terminais – išmokų ir susigrąžintų sumų paskirstymo eiliškumo tvarka, garantijai įsigaliojus – jos atšaukimo ir (arba) garantijos dydžio keitimo tvarka, draudimo įmonei mokamo administravimo mokesčio dydis ir jo mokėjimo tvarka, kitos nuostatos. 
17. Kitos šiame įstatyme vartojamos sąvokos suprantamos taip, kaip jos apibrėžtos Lietuvos Respublikos civiliniame kodekse, Lietuvos Respublikos valstybės skolos įstatyme, Draudimo įstatyme. 

3 straipsnis. Garantijų teikimo pagrindinės nuostatos
1. Garantijos teikiamos, kai valstybė prisiima įsipareigojimą atlyginti dalį draudėjo nuostolių dėl pirkėjo įsipareigojimų nevykdymo, jeigu privačios draudimo įmonės neprisiima dalies eksporto kredito draudimo rizikos.
2. Garantijas draudėjams dėl dalies pirkėjo skolos apmokėjimo eksporto kredito draudimo atvejais, pirkėjui neatsiskaičius su draudėju sutartyje nustatytais terminais, jeigu tam tikroms programoms įgyvendinti yra numatyta lėšų tų metų valstybės biudžete ar valstybės fonduose, suteikia garantijų institucija. 
3. Už garantijų institucijos įsipareigojimų draudėjams pagal garantijas įvykdymą garantuoja valstybė. Draudimo įmonė neatsako už garantijų institucijos įsipareigojimus draudėjams.
4. Garantijų institucija su draudimo įmone sudaro administravimo sutartį. Šioje sutartyje nustatomos draudimo įmonės ir garantijų institucijos teisės ir pareigos. Dėl administravimo sutarties sudarymo į garantijų instituciją gali kreiptis bet kuri šiame įstatyme nustatytus reikalavimus atitinkanti draudimo įmonė. Draudėjo, kuriam suteikta garantija, eksporto kredito draudimo sutartis vykdoma šioje draudimo sutartyje nustatytomis sąlygomis ir draudimo įmonė turi visas draudimo sutartyje nustatytas teises ir pareigas (įskaitant ir teisę perimti apdraustosios pirkėjo skolos dalies dydžio draudėjo reikalavimą į pirkėją) tiek, kiek šis įstatymas nenustato kitaip.
5. Nedraudžiamą eksporto kredito riziką ir laikinai nedraudžiamą eksporto kredito  riziką, dėl kurių garantijų institucija gali išduoti draudėjams garantiją pagal šį įstatymą, nustato Vyriausybė pagal Komisijos komunikatą valstybėms narėms pagal Europos Bendrijos sutarties 93 straipsnio 1 dalį dėl Sutarties 92 ir 93 straipsnių taikymo trumpalaikiam eksporto kredito draudimui (OL 1997 C 281, p. 4) su paskutiniais pakeitimais, padarytais Komisijos komunikatu 2010/C 329/06 (OL 2010 C 329, p. 6), ir (arba) pagal Komisijos komunikatą – Sąjungos laikinosios valstybės pagalbos priemonių sistemos siekiant padidinti galimybes gauti finansavimą dabartinės finansų ir ekonomikos krizės sąlygomis pakeitimą (OL 2011 C 6, p. 5).
6. Garantijos teikiamos draudėjui, kai jis yra sudaręs eksporto kredito draudimo sutartį su draudimo įmone, turinčia investicinį kredito reitingą, ir kai draudimo rizikos laikotarpis yra trumpesnis negu dveji metai. Prašymus dėl garantijų suteikimo administruoja draudimo įmonė.
7. Garantijos teikiamos ir administruojamos Vyriausybės ar jos įgaliotos institucijos nustatyta tvarka.

4 straipsnis. Valstybės prisiimamos atsakomybės ribos
1. Garantija draudėjui teikiama, jeigu draudėjas prisiima ne mažiau kaip 
20 procentų pirkėjo skolos rizikos ir yra tenkinama viena iš šių sąlygų:
1) draudėjas turi galiojančią eksporto kredito draudimo sutartį su draudimo įmone ir ją tinkamai vykdo, tačiau dėl padidėjusios rizikos draudimo įmonė priima sprendimą dėl pirkėjo kredito draudimo limito sumažinimo;
2) draudėjas turi galiojančią eksporto kredito draudimo sutartį su draudimo įmone ir ją tinkamai vykdo, siekia gauti naują pirkėjo kredito draudimo limitą, tačiau dėl padidėjusios rizikos draudimo įmonė pasiūlo mažesnį pirkėjo kredito draudimo limitą, negu draudėjas pageidauja;
3) draudėjas sudaro naują eksporto kredito draudimo sutartį, tačiau dėl padidėjusios rizikos draudimo įmonė pasiūlo mažesnį pirkėjo kredito draudimo limitą, negu draudėjas pageidauja.
2. Jeigu draudimo įmonė sumažina pirminį pirkėjo kredito draudimo limitą 50 procentų arba mažiau kaip 50 procentų, garantijų institucija turi teisę suteikti garantiją ne didesnei sumai kaip iki sumažinimo buvusio pirkėjo kredito draudimo limito ir sumažinto pirkėjo kredito draudimo limito skirtumas.
3. Jeigu draudimo įmonė sumažina pirminį pirkėjo kredito draudimo limitą daugiau kaip 
50 procentų, garantijų institucija turi teisę suteikti garantiją ne didesnei sumai negu sumažintas pirkėjo kredito draudimo limitas.
4. Jeigu draudimo įmonė sumažina pirkėjo kredito draudimo limitą 100 procentų, garantija nesuteikiama.
5. Garantijos, kai draudimo įmonė suteikia naują, tačiau mažesnį, negu draudėjas pageidavo, pirkėjo kredito draudimo limitą, išduodamos ne didesnei sumai negu pirkėjo kredito draudimo limitas.
6. Garantijos dydis priklauso nuo pirkėjo kredito draudimo limito dydžio. Garantijos atšaukimo ir sumažinimo tvarką kintant pirkėjo kredito draudimo limitui nustato Vyriausybė ar jos įgaliota institucija.
7. Garantijų institucijos suteikta garantija užtikrina pirkėjo skolos dalies sumokėjimą proporcingai prisiimtai atsakomybei.

5 straipsnis. Garantijų institucijos kompetencija teikiant garantijas draudėjams
1. Garantijų institucija turi teisę teisės aktų nustatyta tvarka ir pagrindais užtikrinti draudėjams, pirkėjui neatsiskaičius su draudėju sutartyje nustatytais terminais, pagal garantijas pirkėjo skolos dalies apmokėjimą, kai draudėjas yra sudaręs eksporto kredito draudimo sutartį su draudimo įmone. 
2. Garantijų institucijos prisiimamų įsipareigojimų draudėjams suma 2011 metais negali viršyti Lietuvos Respublikos 2011 metų valstybės biudžeto ir savivaldybių biudžetų finansinių rodiklių patvirtinimo įstatyme nustatyto garantijų institucijos išduodamų garantijų limito. 
3. Garantijų institucijos garantijos pasirašomos Vyriausybės ar jos įgaliotos institucijos nustatyta tvarka.
4. Garantijų institucija, įgyvendindama valstybės vykdomas programas, Vyriausybės ar jos įgaliotos institucijos nustatyta tvarka priima sprendimus dėl garantijų suteikimo, dėl pirkėjo skolos dalies mokėjimo draudėjui, tvarko suteiktų garantijų apskaitą, atlieka kitas teisės aktų priskirtas funkcijas.
5. Garantijų institucija išmoką pagal garantiją moka tiesiogiai draudėjui.
6. Visus skolos išieškojimo iš pirkėjo veiksmus pagal eksporto kredito draudimo sutartį ir garantiją vykdo draudimo įmonė. Išieškotos lėšos paskirstomos draudimo įmonei ir garantijų institucijai Vyriausybės ar jos įgaliotos institucijos nustatyta tvarka.
7. Garantijų institucija draudėjams suteiktų garantijų apskaitą tvarko atskirai nuo kitų garantijų, jeigu Vyriausybė tokiai garantijų institucijai yra pavedusi kitų, negu nurodytos šiame įstatyme, reglamentuojamų funkcijų. 
8. Garantijų institucijai subrogacijos pagrindais proporcingai prisiimtos rizikos daliai pereina teisės į pirkėjo skolos dalį, palūkanas (delspinigius), taip pat į prievolių įvykdymo užtikrinimo priemones.

6 straipsnis. Garantijos atlyginimas
1. Garantijos atlyginimas garantijų institucijai, kai teikiamos garantijos draudėjams, nustatomas ir mokamas garantijų institucijos priežiūrą atliekančios institucijos nustatyta tvarka.
2. Draudėjas moka eksporto kredito draudimo įmoką ir garantijos atlyginimą draudimo įmonei. Draudimo įmonė, gavusi iš draudėjo garantijos atlyginimą, jį perveda garantijų institucijai.
3. Draudimo įmonė iš garantijų institucijai pervedamo garantijos atlyginimo turi teisę išskaičiuoti administravimo sutartyje nustatytą administravimo mokestį.

7 straipsnis. Garantijų institucijos priežiūrą atliekanti institucija
1. Garantijų institucijos priežiūrą, kai teikiamos garantijos draudėjams, atlieka Vyriausybės įgaliota institucija (toliau – priežiūrą atliekanti institucija). 
2. Priežiūrą atliekanti institucija, prižiūrėdama garantijų instituciją, vadovaujasi šiuo įstatymu, garantijų institucijos steigimą ir veiklą, garantijų teikimą draudėjams reglamentuojančiais teisės aktais.
3. Priežiūrą atliekanti institucija:
1) nustato garantijos atlyginimo apskaičiavimo ir mokėjimo tvarką;
2) stebi, analizuoja, tikrina ir kitaip prižiūri garantijų institucijos veiklą, kai teikiamos garantijos draudėjams;
3) atlieka kitas Vyriausybės jai nustatytas funkcijas.

8 straipsnis. Įstatymo galiojimas
Šis įstatymas, išskyrus 9 straipsnį, įsigalioja 2011 m. rugpjūčio 1 d. ir galioja iki 2012 m.  gruodžio 31 d.

9 straipsnis. Pasiūlymas Vyriausybei
Vyriausybė ar jos įgaliota institucija iki šio įstatymo įsigaliojimo dienos priima šio įstatymo įgyvendinamuosius teisės aktus.

Skelbiu šį Lietuvos Respublikos Seimo priimtą įstatymą.

